section_heading: Podrijetlo i uspon
paragraph_text: Za Tvrtkova nasljednika Stjepana Dabiše (1391. – 95.) ojačala je moć drugih velikaša Hrvoja Vukčića Hrvatinića, Pavla Radenovića i Sandalja Hranića Kosače, koji su utjecali na izbor pojedinih vladara u Bosni. Godine 1393. Dabiša je u Đakovu morao sklopiti ugovor o nasljeđivanju s hrvatsko-ugarskim kraljem Žigmundom kojim su njegovi posjedi smanjeni, a ostatak je nakon njegove smrti trebao izravno pripasti (hrvatsko-ugarskom) kralju te se morao odreći pretenzija na hrvatsku krunu. Nakon kratke vladavine Dabišine udovice Jelene Grube (1395. – 98.), na prijestolje u Bosni su došli Stjepan Ostoja (1398-1404., 1409-18), Tvrtko II. Tvrtković (1404. – 09., 1421. – 43. ), Stjepan Ostojić (1418. – 21.) te Stjepan Tomaš Kotromanić (1443. – 61.).